Document ID: 32000R1925

Uredba Komisije (ES) št. 1925/2000
z dne 11. septembra 2000
o odločilnih dogodkih za menjalne tečaje, ki se uporabljajo pri izračunu določenih zneskov v okviru mehanizmov Uredbe Sveta (ES) št. 104/2000 o skupni ureditvi trga z ribiškimi proizvodi in proizvodi iz ribogojstva
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2799/98 z dne 15. decembra 1998 o uvedbi kmetijske denarne ureditve za evro [1] in zlasti člena 3(2) Uredbe,
ob upoštevanju naslednjega:
(1) Vse posebne opredelitve operativnih dogodkih za menjalne tečaje pri izračunih v okviru mehanizmov Uredbe Sveta (ES) št. 104/2000 z dne 17. decembra 1999 o skupni ureditvi trga z ribiškimi proizvodi in proizvodi iz ribogojstva [2], se združita v eno samo uredbo.
(2) Uredba (ES) št. 104/2000 je uvedla številne spremembe glede pomoči organizacijam proizvajalcev, zlasti je uvedla operativne programe in spremembe mehanizmov pomoči za zasebno skladiščenje. Prejšnja izvedbena uredba, in sicer Uredba Komisije (ES) št. 3516/93 [3], kakor je bila spremenjena z Uredbo (ES) št. 963/1999 [4], ne vsebuje določb o menjalnih tečajih, ki se uporabljajo v okviru teh novih mehanizmov. Zato je treba Uredbo (ES) št. 3516/93 nadomestiti s to uredbo.
(3) Revidirana kmetijska denarna ureditev iz Uredbe (ES) št. 2799/98 potrjuje potrebo po nadomestitvi Uredbe (ES) št. 3516/93, saj sklici na kmetijsko menjalno razmerje niso več veljavni.
(4) Operativni dogodki za finančno nadomestilo in pomoč za prenos se morajo skladati z operativnimi dogodki za cene za umik s trga in drugimi zneski, ki so vključeni v njihov izračun.
(5) Možnost, da se organizacije proizvajalcev pri uporabi cene za umik s trga in drugih cen v okviru skupne ureditve trga z ribiškimi proizvodi in proizvodi iz ribogojstva poslužijo meje dopustnosti, je omejena z obveznostjo obveščanja države članice o višini spremenjene cene najmanj dva dneva pred začetkom njene veljavnosti. Organizacije proizvajalcev morajo torej poznati menjalni tečaj za te cene pred začetkom obdobja veljavnosti, da bi lahko izpolnile obveznost o predhodnem obveščanju pristojnih organov. Operativni dogodek je torej treba določiti pred začetkom obdobja njegove uporabe.
(6) Operativni dogodek je treba uvesti za finančno nadomestilo za operativne programe. Ta ustreza prvemu dnevu ribolovnega leta, tako da so organizacije proizvajalcev že vnaprej seznanjene z višino pomoči.
(7) Operativni dogodek je treba uvesti za menjalni tečaj, ki se uporablja pri različnih cenah, o katerih se Komisijo obvesti v okviru skupne ureditve trga. Operativni dogodek ustreza enemu samemu dnevu v obdobju, za katerega se izračuna cena. Ker se ta informacija praktično uporabi šele naknadno, mora operativni dogodek ustrezati zadnjemu dnevu obdobja, za katerega se izračuna cena.
(8) Ukrepi iz te uredbe so v skladu z mnenjem Upravljalnega odbora za ribiške proizvode -
SPREJELA NASLEDNJO UREDBO:
Člen 1
Ta uredba določa operativne dogodke za menjalne tečaje, ki se uporabljajo v okviru mehanizmov, določenih v Uredbi (ES) št. 104/2000.
Uporablja se zadnji menjalni tečaj, ki ga je Evropska centralna banka (ECB) določila pred operativnim dogodkom, kot ga določa člen 1 Uredbe Komisije (ES) št. 2808/98 [5].
Člen 2
V ribiškem sektorju operativni dogodek za menjalni tečaj, ki se uporablja pri cenah za umik s trga in zneskih, ki so s to ceno povezani in so navedeni v Prilogi I, ustreza 22. dnevu v mesecu pred začetkom postopka.
Člen 3
Operativni dogodek za menjalni tečaj, ki se uporablja za finančno nadomestilo iz člena 21 Uredbe (ES) št. 104/2000, ustreza 22. dnevu v mesecu pred začetkom postopka.
Člen 4
Operativni dogodek za menjalni tečaj, ki se uporablja za pomoč za prenos iz člena 23 Uredbe (ES) št. 104/2000, za pavšalno pomoč iz člena 24(4) iste uredbe in za pomoč za zasebno skladiščenje iz člena 25 iste uredbe, ustreza 22. dnevu v mesecu pred umikom skladiščenih proizvodov s trga.
Člen 5
Operativni dogodek za menjalni tečaj, ki se uporablja za finančno nadomestilo za operativne programe iz člena 10(2) Uredbe (ES) št. 104/2000, ustreza prvemu dnevu v ribolovnem letu, v katerem je bil operativni program uveden.
Člen 6
Operativni dogodek za menjalni tečaj, ki se uporablja za kompenzacijska plačila za tuno, predvideno za konzerviranje, iz člena 27(1) Uredbe (ES) št. 104/2000, ustreza drugemu dnevu v mesecu, ko je bil proizvod dostavljen.
Člen 7
V vseh primerih, ko se lahko dodeli predplačilo za ukrep iz Uredbe (ES) št. 104/2000, je odločilni dogodek za menjalni tečaj tisti, ki velja za sprejeti ukrep, kot določajo členi od 2 do 6.
Člen 8
Menjalni tečaj, ki se uporablja za povprečne prodajne cene, sporočene v skladu z Uredbo Komisije (EGS) št. 2210/93 [6], je tisti, ki velja zadnji dan obdobja, za katerega se izračuna cena.
Člen 9
Uredba (ES) št. 3516/93 se razveljavi.
Sklici na razveljavljeno Uredbo (ES) št. 3516/93 se obravnavajo kot sklici na to uredbo in se berejo v skladu s tabelo ujemanja v Prilogi II.
Člen 10
Ta Uredba začne veljati sedmi dan po objavi v Uradnem listu Evropskih skupnosti.
Uporablja se od 1. januarja 2001.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. septembra 2000

Labels: 6